**Návrh na zmenu a doplnenie štandardu pre posudzovanie novošľachteného králika Šarišského obrovitého.**

Názov plemena: ŠARIŠSKÝ OBROVITÝ Farebný ráz: čierny (Šoč), divo (Šodiv), modrý (Šom), sivomodrý (Šosm)

**Genotyp:**

|  |  |
| --- | --- |
| AABBCCDDggss  AABBCCDDGGss  AABBCCddggss  AABBCCddGGss | * čierny (Šoč) * divo sfarbený (Šodiv) * modrý (Šom)   sivomodrý (Šosm) |

**Mesačné prírastky živej hmotnosti:**

Mesiac 1. 2. 3. 4. 5. 6. 7. 8.

Kg 0,7 1,4 2,5 3,5 4,5 5,0 5,5 6,0

**Bodovacia stupnica:**

|  |  |
| --- | --- |
| 1.Hmotnosť  2.Tvar  3.Typ  4.Srsť  5.Kresba  6.Farba  7.Starostlivosť a zdravie | 10  20  15  20  20  10  5  100 |

**Pozícia 1.** - hmotnosť

|  |  |  |
| --- | --- | --- |
| 5,00 – 5,50 kg | 5,51 – 5,99 kg | 6,00 kg a viac |
| 8 bodov | 9 bodov | 10 bodov |

**Pozícia 2.** – tvar

Ako vo Všeobecnej časti

**Pozícia 3.** – typ

Telo je závalité, valcovitého tvaru so širokou hrudnou a panvovou časťou s výrazným osvalením stehien. Hlava je v nosnej a čelnej časti širšia. Končatiny sú kratšie, silnejšie a širšie nasadené. Ušnice sú pevné, hrubé, dobre osrstené, na koncoch zaoblené, ich dĺžka je 13-15 cm.

**Pozícia 4.** – srsť

Srsť je hustá, pružná, s výrazným pesíkovaním. Dĺžka je asi 3 cm.

**Pozícia 5.** – kresba

Kresba hlavy zasahuje celé ušnice, rozdeľuje sa nad čelom pri koreni ušníc a ťahá sa po obidvoch stranách hlavy oválne okolo očí. Ohraničenie lícnej kresby sa nesmie dotýkať očí. Kresba ostatného tela sa skladá z dvoch tretín pigmentovanej časti, ktorá začína od zadnej časti a pokračuje do prednej, kde prechádza do kresby, ktorá sa skladá z nepravidelne rozložených škvŕn. Škvrny sa nedotýkajú kresby hlavy, ich počet, tvar a veľkosť sa nestanovuje. Svetlejšia farba brucha sa povoľuje u farebných rázov okrem čiernej. Na panvových končatinách je pigmentová časť ohraničená v dvoch tretinách priehlavku. Predná časť priehlavku s prstami je biela a nazývame ju manžeta.

**Pozícia 6.** – farba

Príslušné farebné rázy sú uvedené v genotypoch a pre ich kritériá platia podmienky uvedené pre príslušné farebné plemená. Farba základu je čisto biela. Farba očí je zhodná s farbou očí príslušného farebného plemena. Pazúriky sú pri všetkých farebných rázoch biele.

**Pozícia 7.** – starostlivosť a zdravie

Ako vo všeobecnej časti.

**PRÍPUSTNÉ CHYBY**

**V pozícií 1. :**

Viď. stupnicu hmotnosti.

**V pozícií 2. :**

Ako vo Všeobecnej časti.

**V pozícií 3. :**

Pretiahnutejšie telo s dlhším krkom a končatinami, menej osvalené stehná. Menej výrazná hlava, menšie odchýlky od ideálneho tvaru a dĺžky ušníc.

**V pozícií 4. :**

Redšia srsť, nerovnomerne rozložené, mäkké alebo tvrdé pesíky, menšie odchýlky od stanovenej dĺžky srsti.

**V pozícií 5. :**

Chýbajúca škvrnitosť v kresbe prednej časti tela. Škvrny dotýkajúce sa kresby hlavy, alebo dotýkajúce sa farebnej zadnej časti tela. Posunutá kresba hlavy, alebo samostatná škvrna mimo požadovanej kresby hlavy. Príliš široká, alebo úzka lysinka. Mierne posunutá kresba tela dopredu alebo dozadu. Krivo ohraničené manžety, šikmá manžeta zasahujúca až k pazúrikom, manžeta posunutá do stredu priehlavku, alebo dopredu smerom k pazúrikom.

**V pozícií 6. :**

Na žltlý nádych bieleho základu. Prípustné chyby vo farbe kresby sú rovnaké ako chyby príslušného farebného plemena. Menšie odtieňové odchýlky od stanovenej farby očí.

**NEPRÍPUSTNÉ CHYBY**

**V pozícií 1. :**

Hmotnosť nižšia ako 5kg, (neklasifikovaný).

**V pozícií 2. :**

Ako vo Všeobecnej časti.

**V pozícií 3. :**

Veľmi pretiahnutý úzky typ s veľmi narušenými proporciami tela. Výrazne úzka, prípadne dlhá hlava. Vo všetkých prípadoch výluka.

**V pozícií 4. :**

Srsť skoro bez podsady, veľmi tvrdé a dlhé pesíky a veľké odchýlky od stanovenej dľžky srsti. Vo všetkých prípadoch výluka.

**V pozícií 5. :**

Biela lysinka prebiehajúca medzi ušnicami a spájajúca sa v zátylku s bielou časťou trupu, lícna kresba dotýkajúca sa svojim ohraničením očí, pigmentová časť panvových končatín presahujúca v celej šírke až na prsty, manžeta zasahujúca až pätu, chýbajúca manžeta. Vo všetkých prípadoch výluka.

**V pozícií 6. :**

Farba kresby hlavy a zadnej časti tela silne premiešaná bielymi chlpmi (výluka). Pigmentované pazúriky (výluka).

**V pozícií 7. :**

Ako vo Všeobecnej časti.

|  |
| --- |
| Ján Palisko |

V Drienove 15.2.2020